CELEX: 52017DP0459
Language: ro
Date: 2017-11-30 00:00:00
Title: Decizia Parlamentului European din 30 noiembrie 2017 privind cererea de ridicare a imunității Anei Gomes (2017/2096(IMM))

4.10.2018   
            
            
               RO
            
            
               Jurnalul Oficial al Uniunii Europene
            
            
               C 356/137
            
         
      P8_TA(2017)0459
      Cerere de ridicare a imunității Anei Gomes
      Decizia Parlamentului European din 30 noiembrie 2017 privind cererea de ridicare a imunității Anei Gomes (2017/2096(IMM))
      (2018/C 356/19)
      
         Parlamentul European,
      
                  —
               
               
                  având în vedere cererea de ridicare a imunității Anei Gomes, transmisă la 30 mai 2017 de Reprezentanța Permanentă a Portugaliei pe lângă Uniunea Europeană și semnată de către Procurorul General Adjunct al Republicii Portugheze, în legătură cu procedura penală aflată pe rolul Parchetului General al Tribunalului Districtual din Peso da Régua – Districtul Vila Reale (ref. NUIPC 430/16.6T9LSBP), și comunicată în ședința plenară din 12 iunie 2017,
               
            
                  —
               
               
                  în urma audierii Anei Gomes, în conformitate cu articolul 9 alineatul (6) din Regulamentul de procedură,
               
            
                  —
               
               
                  având în vedere articolul 8 din Protocolul nr. 7 privind privilegiile și imunitățile Uniunii Europene, precum și articolul 6 alineatul (2) din Actul din 20 septembrie 1976 privind alegerea membrilor Parlamentului European prin vot universal direct,
               
            
                  —
               
               
                  având în vedere hotărârile Curții de Justiție a Uniunii Europene din 12 mai 1964, 10 iulie 1986, 15 și 21 octombrie 2008, 19 martie 2010, 6 septembrie 2011 și 17 ianuarie 2013 (1),
               
            
                  —
               
               
                  având în vedere articolul 157 alineatul (2) din Constituția Republicii Portugheze și articolul 11 din Statut deputaților în Adunarea Republicii Portugheze,
               
            
                  —
               
               
                  având în vedere articolul 5 alineatul (2), articolul 6 alineatul (1) și articolul 9 din Regulamentul său de procedură,
               
            
                  —
               
               
                  având în vedere raportul Comisiei pentru afaceri juridice (A8-0363/2017),
               
            
                  A.
               
               
                  întrucât procurorul Parchetului Republicii Portugheze din Districtul Vila Reale, Parchetul General al Tribunalului Districtual din Peso da Régua, a depus o cerere de ridicare a imunității parlamentare a Anei Gomes în urma declarațiilor făcute de dna Gomes într-un interviu realizat de ziarul Diàrio de Noticias și publicat de acesta pe internet, la 29 aprilie 2016; întrucât cererea a fost transmisă cu scopul de a deschide o procedură penală împotriva dnei Gomes și pentru ca aceasta din urmă să poată fi audiată în cadrul acestei proceduri;
               
            
                  B.
               
               
                  întrucât, în articolul respectiv, se făcea referire la perchezițiile efectuate pe șantierele navale din Viana și întrucât dna Gomes a declarat, făcând referire la vânzarea, după părerea ei „pe o sumă derizorie”, a feribotului Atlântida, că „este un semn că ceva se mișcă într-un caz de corupție flagrantă”;
               
            
                  C.
               
               
                  întrucât faptele denunțate implică, teoretic, săvârșirea de către dna Gomes a trei infracțiuni de ofensă adusă unui organism, serviciu sau persoană juridică și pasibile de sancțiuni în temeiul articolului 187 alineatul (1) și alineatul (2) litera (a) și al articolului 183 alineatul (2) din Codul penal, împotriva a două părți civile, infracțiune care se pedepsește cu închisoare de până la doi ani sau cu cel puțin 120 de zile-amendă;
               
            
                  D.
               
               
                  întrucât, în conformitate cu articolul 8 din Protocolul nr. 7 privind privilegiile și imunitățile Uniunii Europene, deputații în Parlamentul European nu pot fi cercetați, reținuți sau urmăriți datorită opiniilor sau voturilor exprimate în cadrul exercitării funcțiilor lor;
               
            
                  E.
               
               
                  întrucât articolul 5 din Regulamentul de procedură al Parlamentului European prevede că, în exercitarea competențelor sale privind privilegiile și imunitățile, Parlamentul acționează pentru conservarea integrității sale ca adunare legislativă democratică și pentru asigurarea independenței deputaților în îndeplinirea atribuțiilor care le revin;
               
            
                  F.
               
               
                  întrucât Curtea de Justiție a Uniunii Europene a convenit că o declarație a unui deputat în afara Parlamentului European poate constitui o opinie exprimată în exercitarea funcției sale în sensul articolului 8 din Protocolul nr. 7, atunci când există o apreciere subiectivă legată în mod direct și evident de exercitarea funcției de deputat în Parlamentul European, luând astfel în considerare nu locul în care a fost făcută declarația, ci natura și conținutul acesteia;
               
            
                  G.
               
               
                  întrucât, în prezent, dezbaterea politică are loc tot mai des în afara incintei Parlamentului European, prin mijloace de comunicare care merg de la declarații de presă, la interviuri, bloguri și internet;
               
            
                  H.
               
               
                  întrucât declarațiile dnei Gomes din interviul în cauză au fost făcute în exercitarea funcției de deputat în Parlamentul European și, în special, în cadrul atribuțiilor care decurg din funcția sa de vicepreședintă a Comisiei de anchetă însărcinate cu examinarea acuzațiilor de încălcare a dreptului Uniunii și de administrare defectuoasă în aplicarea acestuia, în legătură cu spălarea de bani, evitarea sarcinilor fiscale și evaziunea fiscală;
               
            
                  I.
               
               
                  întrucât afirmațiile dnei Gomes sunt legate direct de declarațiile făcute de aceasta în cadrul programului de televiziune „TVI24 – Cara a Cara – Ana Gomes versus Carlos Abreu Amorim”, difuzat la 29 noiembrie 2013, și pentru care Parlamentul European i-a apărat imunitatea (2);
               
            
                  J.
               
               
                  întrucât declarațiile dnei Gomes se înscriu în activitatea desfășurată de aceasta în cadrul Parlamentului European,
               
            
               
                  1.
               
               
                  hotărăște să nu ridice imunitatea Anei Gomes;
               
            
               
                  2.
               
               
                  încredințează Președintelui sarcina de a transmite imediat prezenta decizie, precum și raportul comisiei competente, autorității competente a Republicii Portugheze și Anei Gomes.
               
            
         (1)  Hotărârea Curții de Justiție din 12 mai 1964, Wagner/Fohrmann și Krier, 101/63, ECLI:EU:C:1964:28, hotărârea Curții de Justiție din 10 iulie 1986, Wybot/Faure și alții, 149/85, ECLI:EU:C:1986:310, hotărârea Tribunalului din 15 octombrie 2008, Mote/Parlamentul, T-345/05, ECLI:EU:T:2008:440, hotărârea Curții de Justiție din 21 octombrie 2008, Marra/De Gregorio și Clemente, pronunțată în cauzele conexe C-200/07 și C-201/07, ECLI:EU:C:2008:579, hotărârea Tribunalului din 19 martie 2010, Gollnisch/Parlamentul, T-42/06, ECLI:EU:T:2010:102, hotărârea Curții de Justiție din 6 septembrie 2011, Patriciello, C-163/10, ECLI: EU:C:2011:543, hotărârea Tribunalului din 17 ianuarie 2013, Gollnisch/Parlamentul, pronunțată în cauzele conexe T-346/11 și T-347/11, ECLI:EU:T:2013:23.
      
         (2)  Decizia Parlamentului European din 13 noiembrie 2014 privind cererea de ridicare a imunității lui Ana Gomes (JO C 285, 5.8.2016, p. 19).